癸丑宿早禾渡僧舍
作者：黄庭堅
朝代：宋

paragraphs: 城頭渡可涉，早禾渡可斟。
試問安用舟，春水三丈餘。
是維一都會，駔儈權征輸。
鬰鬰多大姓，儒冠頗詩書。
以武斷鄉曲，舊俗小未除。
厭囂謝近市，斬絕得僧區。
此地美水竹，林明見浴鳬。
相追啑菱藻，天樂非世娛。
憶在田園日，放浪友禽魚。
今來長山邑，忍饑撫惸孤。
出入部曲隨，咳唾吏史趨。
形骸束簪笏，可意一事無。
謀生理未拙，仰愧擁腫樗。
曲肱晴簷低，結網看蜘蛛。